MÓRAHALOM VÁROSI ÖNKORMÁNYZAT

**Pályázati kiírás**

A helyi védettség alá eső épületek utcafronti homlokzat felújítását szolgáló beruházások megvalósításának támogatása

**1. Bevezető**

**1.1. A pályázati kiírás indokoltsága:**

Mórahalom város kiemelt figyelmet fordít a település arculatának egységes megjelenésére. A város központi területe, beépítése intenzív, városképi szempontból meghatározó, helyi védettségű épületek jelentős számban találhatók itt. Belterületén főként a Röszkei úton sorakoznak a város történelmileg értékesebb épületei. Az egységes településkép szempontjából ez a legmeghatározóbb terület. Ezen épületek felújítása költséges és emiatt gyakran kivitelezhetetlen magánszemélyek számára megfelelő támogatás nélkül.

**1.2. A pályázati kiírás célja:**

Mórahalom Városi Önkormányzat pályázatot hirdet Mórahalom, Röszkei úton elhelyezkedő, helyi védettség alá tartozó épületek utcafronti homlokzat felújításának támogatására. Jelen program lehetőséget nyújt a lakosság számára, hogy ingatlanjaik állapotának megóvása és esztétikai minőségük javítása mellett hozzájáruljanak a település építészeti örökségének megőrzéséhez.

**1.3. A pályázati kiírás felépítése:**

Egy pályázató kizárólag egy pályázatot nyújthat be a jelen kiírás keretében. A vissza nem térítendő támogatás csak egy alkalommal vehető igénybe.

A pályázat benyújtásának feltételeit jelen pályázati kiírás tartalmazza.

**2. Támogatható tevékenységek**

**2.1. Az utcafronti homlokzat felújítási támogatása:**

* az épület külső festése, színezése, valamint szigetelése,
* a külső nyílászárók, párkányok felújítása,
* eredeti homlokzati részletképzések felújítása; helyreállítása
* utcafronti kapu felújítása,
* bádogos szerkezetek javítása,
* oromdeszka felújítása.

**2.2. Támogatott tevékenység időtartama:**

 2021. július 10. – 2021. október 31.

**3. A pályázat benyújtásának feltételei**

**3.1. A pályázat benyújtására jogosultak köre:**

Pályázatot nyújthat be azon magánszemély, aki

1. mórahalmi lakos,
2. nagykorú, cselekvőképes személy és
3. az igénylő tulajdonjoggal rendelkezik a pályázattal érintett ingatlanban;

**3.2. A pályázattal érintett ingatlan feltételei:**

* kizárólag olyan ingatlanra igényelhető a támogatás, amely az ingatlan-nyilvántartásban lakóházként van nyilvántartva;
* Az ingatlan a Röszkei úton helyezkedik el, és szerepel a Mórahalom város Képviselő-testületének 38/2017/(XII.28) önkormányzati rendeletének 1. sz. melléklete alapján a helyi védett értékek nyilvántartásában.

**3.3. A pályázat benyújtásának határideje és módja:**

A pályázat iránti kérelem személyesen vagy postai úton a Mórahalmi Városi Önkormányzat (6782 Mórahalom, Szentháromság tér 1. II. emelet 212.) részére nyújtható be.

Az érvénytelenül beadott pályázat hiánypótlására, javítására nincs lehetőség!

Az igénylés benyújtásának határideje**:**

**2021. június 28. 8 óra 00 perc**

A pályázat benyújtásának módja: A kizárólag az arra rendszeresített pályázati adatlapon, a mellékletek becsatolásával borítékban lezárva „helyi védettség alá eső épületek homlokzati felújítása pályázat” felirat feltüntetésével.

A támogatás forrása

Mórahalom Városi Önkormányzat költségvetésében meghatározott „a Röszkei úton elhelyezkedő, helyi védettség alá eső épületek homlokzat felújítására” elkülönített keretösszeg, amelynek konkrét keretösszege 1.000.000.- Ft.

**3.4. A pályázat befogadása és formai ellenőrzése:**

Az érvényes pályázatok a rendelkezésre álló forrás keretéig, érkezési sorrendben, a megvalósítani vállalt fejlesztések tartalmának alapul vételével kerülnek elbírálásra.

Támogatási intenzitás: 50%

Szükséges önerő mértéke: 50%

A támogatás utófinanszírozással kerül kifizetésre, a megvalósítást és a szabályszerű elszámolást követően.

A támogatási döntés határideje: 2021. július 1.

A támogatási szerződések megkötésének időpontja: 2021. július 10.-ig.

A megállapított támogatási összegre vonatkozóan Mórahalom Városi Önkormányzat támogatási szerződést köt a nyertes pályázatot benyújtott pályázóval.

3.4.1. A pályázat formai ellenőrzését a Mórahalom Városi Önkormányzat a pályázat beérkezését követően kezdi meg. Mórahalom Városi Önkormányzata a pályázatot befogadja, ha

a) a pályázó a 3.1., 3.2., pontban meghatározott jogosulti körbe tartozik;

b) a pályázó a pályázati kiírásban megjelölt benyújtási határidőn belül nyújtotta be a pályázatát;

c) az igényelt támogatás összege nem haladja meg a maximálisan igényelhető mértéket;

d) a kötelező nyilatkozatok kitöltésre kerültek

3.4.2. A pályázat érvénytelen, ha

a) nem az arra rendszeresített nyomtatványon adták, hiányos vagy nem egyértelmű, ezért elbírálásra alkalmatlan,

b) a pályázó a pályázatát és a nyilatkozatokat nem írja alá,

c) a pályázatot a pályázati felhívásban meghatározott pályázati határidő lejárta után nyújtották be,

d) a pályázó a pályázatot nem a kiírásban közzétett tárgyban, illetve támogatási céllal nyújtotta be;

e) a pályázó nem tartozik a 3.1., 3.2., pontban meghatározott jogosulti körbe;

f) a pályázó a pályázatban nem a valóságnak megfelelő adatokat adott meg, vagy hamis/hamisított dokumentumot nyújtott be;

**4. A finanszírozással kapcsolatos információk**

**4.1 A támogatás formája**

A jelen kiírás keretében nyújtott támogatás saját forrás mellett, egy összegben folyósított, vissza nem térítendő támogatásnak minősül.

**4.2 Az igényelhető és elnyerhető támogatás mértéke**

A támogatás maximális mértéke a bruttó költségek 50%-a. Az igényelhető támogatási összeg felső határa 700.000.- Ft.

**4.3. Az elszámolható költségek típusa**

Elszámolható költség kizárólagosan csak a nyertes pályázattal érintett ingatlan utcafronti homlokzatának felújításához, és a támogatható tevékenységek körébe tartozó anyag és munkadíj költsége.

**4.4. A támogatás elszámolás módja**

A számlaösszesítőnek, a pályázó nevére kiállított számlák hiteles másolatának, továbbá fényképes dokumentációnak a benyújtása által.

Az elszámolás benyújtásának a határideje: a felújítás befejezését követő év január 31. napja.

Az elszámolások ellenőrzése a benyújtástól számított 30 napon belül megtörténik, a kifizetés az elszámolás elfogadásától számított 8 napon belül folyósításra kerül.

Tekintettel arra, hogy a támogatás az önkormányzat által a nyertes pályázó részére a pályázati cél megvalósítása érdekében nyújtott vissza nem térítendő támogatás, ezért a támogatási szerződés tartalmára és az elszámolás szabályaira vonatkozóan Mórahalom Város Képviselő-testületének az államháztartáson kívüli forrás átvételének és átadásának kérdéseről szóló 37/2013.(XII.19.) önkormányzati rendeletében és annak mellékletében foglaltak az irányadók.

**5. A támogatási döntés**

**5.1. A pályázat tartalmi értékelésének szempontjai**

A döntést megalapozó értékelési szempontok:

1. a pályázat indokoltsága, célja, komplexitása,
2. a benyújtott pályázat költségvetésének megalapozottsága.

A benyújtott pályázatokat Mórahalom Városi Önkormányzat Polgármesteri Kabinetosztálya értékeli, azokról szakmai véleményt és döntési javaslatot készít. A pályázatokkal kapcsolatos döntést Mórahalom Városi Önkormányzat Pénzügyi és Városfejlesztési Bizottságának javaslata alapján Mórahalom Városi Önkormányzat Képviselő-testülete hozza meg 2021. július 1. napjáig. A döntést követően 5 munkanapon belül írásbeli tájékoztatás kerül megküldésre a pályázóknak.

**5.2. A támogatási jogviszony létrejötte**

A támogatási jogviszony a támogatói okirat Mórahalom Városi Önkormányzat által történő kiadásával és a kedvezményezettel való közlésével jön létre. A Támogató a támogatói okirathoz kapcsolódóan általános szerződési feltételeket alkalmaz, amelyben meghatározza a támogatás felhasználására vonatkozó feltételeket.

**6. Egyéb rendelkezések**

Ha a kedvezményezett a támogatást a támogatói okiratban meghatározott céltól eltérően használja fel, vagy egyéb, a támogatással kapcsolatos kötelezettségét megszegi, köteles a támogatás jogosulatlanul felhasznált összegét visszafizetni.

6.1. A pályázati kiírás letölthető a <https://morahalom.hu> honlapról.

A pályázathoz a következő mellékleteket szükséges csatolni:

* pályázati adatlap
* általános nyilatkozat
* támogatási igénylőlap
* nyilatkozat a közpénzekből nyújtott támogatások átláthatóságáról
* tulajdoni lap másolat

Mórahalom város Képviselő-testületének 27/2016/(X.27.) önkormányzati rendelete

az államháztartáson kívüli források átvételének és átadásának szabályairól

**2016-11-01-tól**

**Mórahalom Város Képviselő-testületének**

**27/2016. (X. 27.) számú rendelete**

**az államháztartáson kívüli források átvételének és átadásának szabályairól**

Mórahalom Város Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva az államháztartáson kívüli források átvételének és átadásának biztosítása érdekében az alábbiak szerint rendelkezik:

**I. A rendelet hatálya**

**1. §**

(1) A rendelet hatálya kiterjed az államháztartáson kívüli természetes személyekre, jogi személyekre és jogi személyiséggel nem rendelkező szervezetekre (a továbbiakban együtt: támogatott), akik részére Mórahalom Városi Önkormányzat pénzeszközt ad át, vagy akitől pénzeszközt vesz át.

(2) A rendelet hatálya nem terjed ki a magánszemélyeknek juttatott - külön önkormányzati rendeletekben vagy képviselő-testületi határozatban meghatározott - támogatásokra, így különösen a szociális ellátásokra, a szociálisan rászorultak részére megállapított pénzbeli támogatásokra, az ösztöndíjakra, a lakáscélú támogatásokra, valamint közfeladat ellátására kötött megállapodás keretében átadott pénzeszközökre.

Alapítványi forrás átvétele és átadása a Képviselő-testület hatásköréből nem ruházható át.

(3) Az önkormányzat irányítása alá tartozó költségvetési szerv jóváhagyott költségvetéséből további támogatást nem nyújthat.

**II. Államháztartáson kívüli forrás átadására vonatkozó szabályok**

**2. §**

(1)  Jelen rendelet alkalmazásában államháztartáson kívüli forrás a természetes személyek és az államháztartás körébe nem tartozó jogi személyek és jogi személyiséggel nem rendelkező szervezetek (a továbbiakban együtt: szervezet) részére átadott, illetve tőlük kapott pénzeszköz, ingó valamint ingatlan.

(2)   Támogatásnak minősül: az önkormányzat által saját költségvetési bevétele terhére, valamint az államháztartás egyéb alrendszereiből az Önkormányzaton keresztül bármilyen jogcímen nyújtott nem normatív, céljellegű működésre és fejlesztésre adandó (nem szociális ellátás) pénzbeli juttatás.

A céljellegű támogatás lehet:

a) eseti jellegű, amely meghatározott működési vagy fejlesztési feladat ellátásához, cél megvalósításához nyújt anyagi hozzájárulást,

b) általános működési célú támogatás, ami a támogatott (az önkormányzat tulajdonosi részesedéssel rendelkező gazdasági társaságai, továbbá civil szervezetek) működéséhez biztosít pénzbeli támogatást.

**3. §**

(1) Az önkormányzat tárgyévi költségvetési rendeletében határozza meg azon költségvetési előirányzatait, melyek terhére államháztartáson kívülre céljelleggel támogatást nyújt.

(2) Az államháztartáson kívülre adott támogatások odaítéléséről a Képviselő-testület dönt.

(3) Támogatásban részesülhet az,

* akinek javára az önkormányzat mindenkori költségvetési rendeletének
előirányzatában címzett támogatás került megállapításra, vagy
* aki az önkormányzathoz támogatás iránti kérelmet nyújtott be, vagy
* aki a képviselő-testület által kiírt pályázati felhívásra a pályázati kiírásnak megfelelő pályázatot nyújtott be.

(4) Az 1. melléklet szerinti támogatás iránti kérelmet a képviselő-testületnek címezve a Polgármesterhez kell benyújtani. A kérelemhez csatolni szükséges a közpénzekből nyújtott támogatások átláthatóságáról szóló 2007. évi CLXXXI. törvény alapján kiállított 2. melléklet szerinti, összeférhetetlenségről és átláthatóságról szóló nyilatkozatot is.

(5) A támogatás iránti kérelmet a Polgármester döntéshozatalra a képviselő-testület elé terjeszti.

(6) A támogatásra vonatkozó döntésnek tartalmaznia kell a támogatott nevét, a támogatás összegét, a támogatás célját és a kifizetés módját.

(7) A támogatás kifizetése történhet utólagos elszámolás mellett előfinanszírozás, vagy beszámolást követő utófinanszírozás formájában. A támogatás folyósítása egy összegben vagy részletekben, időarányosan vagy teljesítésarányosan történhet.

(8) A képviselő-testület dönthet úgy, hogy a támogatás kifizetését meghatározott saját forrás vagy egyéb forrásból juttatott támogatás meglétéhez köti. Ez esetben a Támogatottnak a saját forrás vagy egyéb forrásból juttatott támogatás meglétét igazolnia kell, vagy meglétére vonatkozóan nyilatkoznia kell.

**4. §**

(1) Az Önkormányzat a Támogatottal a 3. mellékletben meghatározott tartalom értelemszerű alkalmazásával, írásban támogatási megállapodást köt, melynek tartalmaznia kell a támogatás célját, összegét, a megvalósítás helyét, a támogatás felhasználásának időpontját, a teljesítés, illetve az elszámolás határidejét, módját. Az Önkormányzat a támogatási megállapodást közvetlenül a támogatást elnyerő szervezettel, személlyel köti meg.

(2) A támogatási megállapodást a képviselő-testület döntése alapján a Polgármester írja alá.

(3) A támogatás kifizetése előtt, a támogatási megállapodás aláírásával egyidejűleg a
Támogatottnak a támogatási megállapodás mellékletét képező szükséges nyilatkozatokat is ki kell töltenie és alá kell írnia.

(4) A támogatási megállapodás módosításáról a Támogatott írásbeli kérelmére a képviselő-testület dönt.

**5. §**

(1) Nem fizethető ki támogatás, illetve a megítélt támogatás kifizetését fel kell függeszteni, ha:

a) a Támogatott egy korábbi támogatási megállapodással összefüggésben benyújtott, vagy benyújtandó  lejárt  határidejű  elszámolása  még  nem  került  elfogadásra,  vagy elszámolási, visszafizetési késedelemben van,

b) a Támogatott lejárt esedékességű, 60 napon túl meg nem fizetett köztartozással
rendelkezik, a köztartozás megfizetéséig,

c) a Támogatott csőd-, felszámolási vagy végelszámolási eljárás alá került.

**6. §**

(1) A Támogatással kapcsolatos adatok közérdekű adatnak minősülnek, melyre vonatkozóan az Önkormányzatot az irányadó jogszabályokban előírt nyilvántartási és közzétételi kötelezettség terheli.

**7. §**

(1) A támogatott a kapott támogatási összeget kizárólag a támogatási megállapodásban megjelölt célokra fordíthatja, és más szervezet részére támogatásként tovább nem adhatja. Ez alól kivételt képez, amennyiben a támogatási megállapodás a képviselő-testület döntése alapján erről kifejezetten rendelkezik.

(2) A Támogatott köteles a számára juttatott közpénzt hatékonyan, költségtakarékosan, közösségi célok megvalósításához felhasználni.

(3) A támogatási összegből kizárólag abban az esetben lehet személyi jellegű ráfordítást teljesíteni, amennyiben erről a támogatási szerződés a képviselő-testület döntése alapján kifejezetten rendelkezik.

(4) A támogatási összegből a személyi jövedelemadóról szóló törvény szerinti reprezentációs célú kiadások nem teljesíthetők.

(5) Működési célra nyújtott támogatásból 50.000 Ft összeget meghaladó értékű tárgyi eszköz nem szerezhető be, 50.000 Ft összeget meghaladó értékű tárgyi eszköz csak fejlesztési nyújtott támogatásból szerezhető be.

(6) A támogatási megállapodás és e rendelet Támogatott által történő megszegése esetén a képviselő-testület a Támogatottat legfeljebb 5 évre kizárhatja az Önkormányzat által biztosított támogatási lehetőségekből.

**8. §**

(1) A támogatás összegének felhasználásáról a Támogatottnak a támogatási megállapodásban meghatározott elszámolási határidőre elszámolást kell benyújtania az Önkormányzat felé. A támogatás elszámolásának részletes szabályait a támogatási megállapodás tartalmazza.

(2) Amennyiben a Támogatott részére önrész megléte is előírásra került, akkor a Támogatottnak a támogatással és az önerő összegével kell elszámolnia.

(3) A Támogatott különösen indokolt esetben kérheti az elszámolási határidő meghosszabbítását. A kérelmet írásban kell benyújtani, legkésőbb az eredeti elszámolási határidő lejártáig. A határidő meghosszabbításáról a Polgármester dönt.

**9. §**

(1) A Támogatott által benyújtott elszámolást a Polgármester ellenőrzi, melynek során hiánypótlásra szólíthatja fel a Támogatottat.

(2) A Polgármester dönt az elszámolás elfogadásáról, és igazolja a szakmai megfelelőséget.

(3) A Polgármester a szakmai megfelelőség igazolását követően az elszámolást az Önkormányzati hivatal pénzügyi csoportja részére továbbítja a pénzügyi megfelelőség vizsgálata céljából. A Jegyző hiánypótlásra szólíthatja fel a Támogatottat.

(4) A pénzügyi csoport véleményezi az elszámolást, illetve igazolja a pénzügyi megfelelőséget.

(5) A szakmai és pénzügyi megfelelőség igazolása esetén a Polgármester az elszámolást írásban jóváhagyja, és a költségvetés végrehajtásáról szóló beszámolóban tájékoztatja a képviselő-testületet a beszámolás tárgyát képező évben államháztartáson kívülre átadott pénzeszközök teljesüléséről.

(6) Az elutasított, vagy részben elutasított elszámolásról hozott határozatnak tartalmaznia kell a Támogatott felszólítását a támogatott összeg, illetve a támogatási összegnek az elszámolás el nem fogadott részére eső összeg visszafizetésére vonatkozó rendelkezést.

**III. Államháztartáson kívüli forrás átvételének szabályai**

**10. §**

(1) Az államháztartáson kívüli forrás átvételénél vizsgálni kell az átvétel következményeként az Önkormányzatnál esetlegesen felmerülő kiadásokat, a pénzeszköz átvétel következményeit.

(2) Az államháztartáson kívüli forrás átvételéről:

a) 500.000 Ft-ot meg nem haladó összeg esetén a Polgármester dönt, kivéve az alapítványi forrás átvételét,

b) 500.000 Ft-ot meghaladó összeg, valamint alapítványi forrás átvétele esetén a forrás átvételről a képviselő-testület dönt.

(3) Az államháztartáson kívüli forrás átvételére e rendelet támogatásra vonatkozó szabályait
értelemszerűen kell alkalmazni.

**IV. Záró rendelkezés**

**11. §**

(1) Jelen rendelet 2016. november 1-jén lép hatályba, kihirdetéséről a jegyző gondoskodik.

Mórahalom, 2016. október 21.

  Nógrádi Zoltán                                                            Dr. Elekes Petra

 polgármester sk.                                                                 jegyző sk.